钦定古今图书集成/方舆汇编/职方典/第1125卷 > 《李公择求黄鹤楼诗因记旧闻于冯当世者》
## 钦定古今图书集成/方舆汇编/职方典/第1125卷 > 《李公择求黄鹤楼诗因记旧闻于冯当世者》

苏轼

黄鹤楼前月满川，抱关老卒饥不眠。夜闻三人笑语
言，羽衣著屐响空山。非鬼非人意其仙，石扉三扣声
清圆。洞中铿𬭎落门关，缥缈入石如飞烟。鸡鸣月落
风驭还，迎拜稽首愿执鞭。汝非其人骨未坚，黄金乞
得重莫肩。持归包裹弊席毡，夜穿茅屋光射天。里闾
来观已变迁，似石非石铅非铅。或取而有众嚣諠，讼
归有司今几年。无功暴得喜莫颠，神人戏汝真可怜。
愿君为考然不然，此语可信《冯公传》。